**Kôprovsky potok** (maď. Koprova-patak, nem. Koprova Bach, poľ. Koprowa Woda) je zdrojnica rieky Belej. Odvodňuje Kôprovú dolinu vo Vysokých Tatrách.

Je to horská bystrina, ktorá oddeľuje Západné Tatry (časť Liptovské kopy) na pravom brehu a Východné Tatry (časť Vysoké Tatry) na ľavom brehu. Spolu s Tichým potokom je zdrojnicou Belej a má dĺžku 14 km. Kôprovský potok je niekedy nesprávne označovaný ako Kôprový potok. Kôprovský potok je typom vodného toku vysokohorskej oblasti, má prechodný snehový typ režimu odtoku s nadpriemerným odtokom v apríli až júli (maximum v máji až júni) a s minimom v januári až februári.

Opis toku
---------

Vzniká sútokom dvoch hlavných zdrojníc, Hlinského potoka, ktorý odvodňuje Hlinskú dolinu a pramení pod sedlom Vyšným Kôprovským sedlom (2 180 m n. m.) a Temnosmrečinského potoka vytekajúceho z Temnosmrečinskej doliny, v nadmorskej výške 1 384 m n. m.. 

Dlhší Hlinský potok preteká severozápadným smerom Hlinskou dolinou a zľava priberá prítok spod Hrubého vrchu. Kratší Temnosmrečinský potok vyteká z Vyšného Temnosmrečinského plesa v nadmorskej výške 1 716 m n. m. tečie na severozápad a následne vteká do Nižného Temnosmrečinského plesa. Z neho vyteká v nadmorskej výške 1 674 m n. m. vytvára Vajanského vodopád a preteká pásmom kosodreviny. Pritom sa oblúkom stáča na juhozápad a pokračuje k sútoku s Hlinským potokom. 

Od ich sútoku preteká Kôprovský potok zalesneným územím najprv na západ, následne sa stáča na juhozápad a preteká širokou Kôprovou dolinou, kde postupne priberá mnohé prítoky: Vyšná Závrať (sprava), Závrať (sprava, 1 279,7 m n. m.), prítok spod Sedla pod Krížnou, Nefcerský potok (zľava) a rozširuje svoje koryto.

Pokračuje priberajúc ďalšie prítoky, najdlhším je ľavostranný prítok zo Škaredého žľabu, bystrina sa postupne stáča na západ a tesne pred sútokom tečie na krátkom úseku na severozápad. 

Pri osade Tichá sa spája (976,8 m n. m.) s vodami sprava pritekajúceho Tichého potoka a ďalej tečú spoločne ako Belá.

### Pravostranné prítoky

* potok pretekajúci Kobylou dolinou
* Garajov potok
* Turkov potok
* potok zo severovýchodného svahu Krížnej (2 038,7 m n. m.)
* potok z juhozápadného svahu Krížnej

### Ľavostranné prítoky

* potok zo severného svahu Hrubého vrchu (2 428,3 m n. m.)
* Nefcerský potok
* potok z dolinky Kotlina
* potok zo Škaredého žľabu
* štyri krátke prítoky zo severných a západných svahov Grúnika (1 576,0 m n. m.)

Pôvod názvu
-----------

Názov potoka vznikol pravdepodobne z názvu Kôprovskej doliny, ktorá ho získala z hojného výskytu kôprovníčka bezobalného (*Mutellina purpurea*).

Splavnosť
---------

V súčasnosti nie je splavný kvôli zahataniu kmeňmi a konármi stromov spadnutých počas víchrice v decembri 2004. Za VV je splavný od cestného mosta po sútok s Tichým potokom (extrémne ťažké, zablokované koryto - WV IV+ - V).

Iné projekty
------------

Commons
* Spolupracuj na Commons Commons ponúka multimediálne súbory na tému **Kôprovský potok**

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2022-08-21]. Dostupné online.
2. ↑   *Mapový portál HIKING.SK* [online]. Denník N, [cit. 2022-08-21]. Dostupné online.

  


| * z
* d
* u
Vodné toky v povodí Belej (Váh) |
| --- |
| *Belá* → *Váh* → *Dunaj* |
| Vodné toky | 
* **Belá**
* Brezinka
* Bystrá
* Črmník
* Dovalovec
* Gáborov potok
* Garajov potok
* Granátový potok
* Hlina
* Hlinský potok
* Jamnícky potok
* Kamenistý potok
* Kamenná Tichá
* Kobylí potok
* Kokavský potok
* Kôprovnica
* Kôprovský potok
* Krátky potok
* Krivuľa
* Krížny potok
* Landrovec
* Licierov jarok
* Magurský jarok
* Mlynský potok
* Nefcerský potok
* Podhájsky potok
* Potok
* Pribylina
* Prostredný žľab
* Račková
* Rakytinský potok
* Studnička
* Surový potok
* Špania voda
* Temná Tichá
* Temnosmrečinský potok
* Teplica (prítok Brezinky)
* Teplica (prítok Mlynského potoka)
* Tichý potok
* Tomanovský potok
* Turkov potok
* Zamatový potok

 |
| Vodné plochy | 
* Bystré plesá
* Jamnícke plesá
* Kobylie plesá
* Nižné Temnosmrečinské pleso
* Nižné Terianske pleso
* Račkove plesá
* Tomanovské pleso
* Vyšné Temnosmrečinské pleso
* Vyšné Terianske pleso

 |